**(Ne)întâmplare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cântă mierla-n nopți târzii

Ca o pasăre măiastră,

Cât mi-e dor de tine, știi?

Vino în povestea noastră

S-o citim, s-o recitim

Sau s-o ștergem de pe file,

Avem dreptul s-o trăim...

Cine știe câte zile

Ne-au rămas. Dar câte nopți

De neliniște nebună

Am cules din merii copți

Fructul vieții, împreună.

- Cântă cucu’-n vârf de tei

Fără nicio partitură,

Te întreabă dacă vrei

Să-l primești în bătătură

Că-i e dor de gura ta

Dulce ca o poezie...

Azi mă simt un cuc și-aș vrea

Să-mi fac cuib la tine-n vie

Să-ți tivesc cu flori de crin

Fiecare zi în care

Umbra noastră pe destin

E o pură întâmplare.

Liliana Trif Ioan Grigoraș